b'\n_START_ARTICLE_\nSa\xc5\xa1a Vuga\n_START_SECTION_\n\xc5\xbdivljenje\n_START_PARAGRAPH_\nLeta 1949 je maturiral na gimnaziji v \xc5\xa0empetru pri Gorici, diplomiral pa je leta 1956 na Filozofski fakulteti v Ljubljani iz slovenistike in primerjalne knji\xc5\xbeevnosti. _NEWLINE_Delal je kot radijski voditelj, napovedovalec in od 1962 kot urednik in dramaturg v dramski redakciji TV Ljubljana do upokojitve 1989. _NEWLINE_Leta 1966 se je s \xc5\xa1tipendijo Pre\xc5\xa1ernovega sklada izpopolnjeval v televizijski dramatiki v Parizu oz. s podro\xc4\x8dja televizijskega medija (v Italiji, na Poljskem). Vrsto let je bil predsednik zalo\xc5\xbeni\xc5\xa1kega sveta zalo\xc5\xbebe LIPA v Kopru, od leta 1993 do 2001 pa je bil \xc4\x8dlan slovensko-italijanske kulturnozgodovinske komisije. Bil je \xc4\x8dlan slovenskega centra PEN. 1998 je dobil Pre\xc5\xa1ernovo nagrado, 2007 je bil izvoljen za izrednega in 2013 za rednega \xc4\x8dlana Slovenske akademije znanosti in umetnosti (SAZU). Januarja 2016 je imel slavnostni govor na proslavi obletnice bitke v Dra\xc5\xbego\xc5\xa1ah.\n_START_SECTION_\nDelo\n_START_PARAGRAPH_\nPisatelj je pred tem pisal novele in \xc4\x8drtice o usodi malega \xc4\x8dloveka. Prvo njegovo delo je mladinska povest \xc5\xa0korenj\xc4\x8dek Matev\xc5\xbeek, ki je iz\xc5\xa1la leta 1955 (ponatisa leta 1975 in 2000).  Napisal je ve\xc4\x8d romanov in romanesknih triptihov, televizijskih in radijskih iger. Sodeloval je pri revijah Beseda, Na\xc5\xa1a sodobnost, Mladinska revija, ter pri revijah Perspektive, Problemi in drugod. Za televizijo je dramatiziral novele iz Boccacciovega Dekamerona (1969) in poglavje iz romana Doberdob Pre\xc5\xbeihovega Voranca. Po njegovih scenarijih sta bila leta 1980 posneta dva kratka filma, in sicer V sivi skali grad ter Sobota. Pisal je anekdoti\xc4\x8dno stilizirano prozo in dramatiko (o rodni Tolminski) ter radijske in TV-igre. Zanj je zna\xc4\x8dilna besedna izvirnost in metafori\xc4\x8dnost, z uporabo \xc5\xa1tevilnih okrasnih pridevkov in primer, ki jih je uporabljal tako v govorjenem jeziku, kot tudi v svojih literarnih delih. _NEWLINE_Opravil je pionirsko delo pri uveljavljanju nove dramske zvrsti - slovenske TV-igre. Zbirka njegovih TV-iger (Balada o temi, Bernardek in Rekviem za heroji), iz\xc5\xa1la leta 1969 pod naslovom Rekviem za heroji, je prvi primer knji\xc5\xbene izdaje slovenske TV-drame.'